Милиардерът, който не отказва заеми
Преди няколко години френският държавен телеком Orange беше на крачка от продажбата на видео платформата си Dailymotion на купувач от Хонконг. С изненадваща маневра в "12 без 5" обаче сделката беше провалена. Причината: намесата на милиардер с отлични връзки по високите етажи на властта в Париж.Марк Ладре дьо Лашариер успя да убеди своя близък приятел - френския президент Франсоа Оланд - да позволи на френски инвеститор да направи оферта към Orange. В крайна сметка Dailymotion премина под крилото на Vivendi, телекомуникационна група, контролирана от друг приятел на Дьо Лашариер - Венсан Болоре.Този случай бе показателен за твърде пропускливата мембрана, която би трябвало да разделя бизнес елита на Франция от политическата система.Сега 76-годишният Марк Ладре дьо Лашариер отново се оказа замесен в политически скандал, този път благодарение на друг добър приятел, но от десницата - кандидат-президентът Франсоа Фийон.Фийон беше обвинен за злоупотреба с държавни средства в големи размери - заплати, раздавани за несъществуваща трудова заетост на съпругата му Пенелоп, назначена като щатен парламентарен сътрудник на мъжа си.Едно от разкритията, които прокуратурата в Париж направи, преди да повдигне обвинението, беше свързано с факта, че Дьо Лашариер е отпуснал безлихвен и недеклариран заем в размер на 50 000 евро на Фийон преди 4 години.В същото време, Пенелоп Фийон се е водила на трудов договор към литературното издание "La Revue des Deux Mondes", контролирано от милиардера. За срок от 20 месеца тя е получила обща сума в размер на 100 000 евро за работата си като "неформален стратегически консултант". Жената на кандидат-президента също беше подведена под наказателна отговорност за корупция на 29 март.Прокурорите вече обискираха редакцията на изданието. Кандидат-президентът на десницата във Франция рискува 2 години затвор и глоба в размер на 1 милион евро, ако бъде признат за виновен. За да се случи подобен сценарий, трябва да се докаже, че заплащането на Пенелоп Фийон не отговаря на реално извършената дейност и че съпругът й е злоупотребил със служебното си положение, за да я облагодетелства.Същото се отнася и за проверката на заплатите й от "Revue des deux mondes" - в противен случай Марк Ладре дьо Лашариер може да бъде осъден за злоупотреба със социалната система, което ще доведе до присъда от 5 години затвор и глоба от 350 000 евро.Дьо Лашариер твърди, че не вижда нищо скандално в това, че е отпуснал заем на Фийон, с когото са приятели от три десетилетия. Според него, този казус никога нямаше да види бял свят, ако не беше изваден насред предизборната кампания.Решението му да назначи Пенелоп Фийон, по думите му, е жест за връщане на услуга на съпруга й. През 2010 г. той, в качеството си на министър-председател, предлага Дьо Лашариер за ордена на Почетния легион, най-високото държавно отличие на Франция."Винаги съм имал репутацията на щедър човек. Никога не съм отказвал заем на когото и да е", казва той в интервю за "Файненшъл таймс".Наследник на аристократична фамилия от региона на Ардеш, той е дълбоко обвързан с елита на Франция. Всеки би завидял на контактите, с които разполага в телефонния си указател. Милиардерът членува и в групата "Билдерберг", чийто председател Анри дьо Кастри е висш съветник в щаба на Фийон.Дьо Лашариер поддържа близки връзки с политици от Социалистическата партия - включително с президента Оланд и бившия държавен глава Франсоа Митеран. В същото време, е добър приятел с републиканците като Фийон или Жак Ширак. Самият той твърди, че никога не се е сближавал с политик, за да обслужва бизнес начинанията си.Успехът му се дължи на три причини. Завършил е ENA - Националната школа по администрация, задължителен университет за управляващия елит на Франция. Вместо да продължи кариерата си като държавен служител, обаче, той решава да се захване със самостоятелен бизнес.В крайна сметка, използва натрупаното богатство, за да създаде мрежа от контакти с най-влиятелните хора в политиката, медиите и арт-средите на Франция.След като завършва ENA, създава списанието "Mademoiselle", а по-късно влиза в управлението на козметичния гигант L‘Oreal, като през 80-те години става главен финансов директор на групата. Когато Митеран въвежда налог върху богатството през 1982 г., Дьо Лашариер успява да издейства от данъчни облекчения за заможни французи като семейство Бетанкур (мажоритарни собственици на L‘Oreal), благодарение на връзките си в администрацията.Когато му напомнят този факт, милиардерът скромно отбелязва, че не е направил "нищо кой знае какво" и че решението е било "напълно логично. След като напуска L‘Oreal, през 2001 г. Дьо Лашариер създава финансовия холдинг Fimalac, който се занимава с инвестиции в недвижими имоти, онлайн медии и развлекателен бизнес. Приходите на Fimalac за последната година са в размер на 245 милиона евро.Личното богатство на Марк Ладре дьо Лашариер се изчислява на 2,4 млрд. долара, според класацията на "Форбс". Твърди, че успехът му се на собствените му идеи, а не на фамилното наследство или на помощта на влиятелните приятели. За Франсоа Фийон обаче близостта с милиардера може да се окаже фатална.